Národná rada Slovenskej republiky

## **V. volebné obdobie**

Číslo: CRD-549/2011

**244a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona o poskytovaní dotácií v pôsobnosti Ministerstva hospodárstva Slovenskej republiky (tlač **244**) v druhom čítaní

Výbor Národnej rady Slovenskej republiky pre hospodárstvo, výstavbu a dopravu ako gestorský výbor k vládnemu návrhu zákona o poskytovaní dotácií v pôsobnosti Ministerstva hospodárstva Slovenskej republiky (tlač **244**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením z 23. marca 2011 č. 351 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre hospodárstvo, výstavbu a dopravu.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením zo 4. mája 2011 č. 183.
* Výbor Národnej rady Slovenskej republiky pre hospodárstvo, výstavbu a dopravu uznesením z 5. mája 2011 č. 107.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

1. K § 9 ods. 1

V § 9 ods. 1 sa slová „listinnej podobe“ nahrádzajú slovami „papierovej podobe“.

Ide o legislatívno-technickú pripomienku. V právnom texte nie je vhodné používať prídavné meno *„listinný“* ako opozitum k prídavnému menu *„elektronický“*, použitému v spojení *„v elektronickej podobe“.* Listina ako taká je na papieri úradne zhotovená alebo úradne overená písomnosť.

**Ústavnoprávny výbor** **NR SR**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V § 11 sa vypúšťa odsek 4.

Doterajšie odseky 5 až 9 sa označujú ako 4 až 8.

Vypustenie ustanovenia § 11 ods. 4 sa navrhuje z dôvodu duplicity, nakoľko podrobnosti o komisii, organizácii jej práce a postupe pri vyhodnocovaní žiadostí dostatočne vystihuje odsek 2 citovaného paragrafu.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V § 11 odsek 6 sa slová „v odseku 5“ nahrádzajú slovami „odseku 4“.

Legislatívno-technická oprava súvisiaca s vypustením odseku 4 v § 11.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V § 12 ods. 3 sa slová „trestného činu majetkovej povahy“ nahrádzajú slovami „trestného činu proti majetku“.

Trestný zákon v štvrtej hlave (§ 212 až 249) používa pre túto skupinu trestných činov označenie „trestné činy proti majetku“.

**Ústavnoprávny výbor** **NR SR**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. K § 12 ods. 4 sa slová „s osobitnými predpismi v oblasti štátnej pomoci27) nahrádzajú slovami „s medzinárodnou zmluvou 27) a osobitnými predpismi v oblasti štátnej pomoci 28)“.“

Poznámky pod čiarou k odkazom 27) a 28 znejú):

„27) čl. 107 a 108 Zmluvy o fungovaní Európskej únie (Ú.v. EÚ C 83, 30.3.2010).

28) napríklad zákon č. 231/1999 Z. z. o štátnej pomoci v znení neskorších predpisov, nariadenie Komisie (ES) č. 800/2008 zo 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách) (Ú.v. EÚ L 241, 9.8.2008).“

Nasledujúce poznámky pod čiarou sa prečíslujú.

Ide o legislatívno-technickú pripomienku, ktorou sa spresňuje právny text. Medzinárodná zmluva, ktorou je v danom prípade Zmluva o fungovaní Európskej únie nie je „*osobitný predpis*“, ale medzinárodná zmluva a túto skutočnosť je potrebné zohľadniť.

**Ústavnoprávny výbor** **NR SR**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. K § 12 ods. 5

V § 12 ods. 5 sa slovo „podmienok“ nahrádza slovom „dojednaní“.

Ide o legislatívno-technickú pripomienku. Obsahom zmluvy sú zmluvné dojednania a nie podmienky; tie sú odkladacie alebo rozväzovacie.

**Ústavnoprávny výbor** **NR SR**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V § 13 ods.1 sa za prvú vetu vkladá nová druhá veta, ktorá znie:

„Ak je žiadosť neúplná alebo neobsahuje náležitosť, ktorú ustanovuje tento zákon, ministerstvo vyzve žiadateľa o jeho doplnenie.“.

Doplnenie § 13 ods. 1 sa navrhuje z toho dôvodu, že žiadosti predložené do účinnosti tohto zákona, ktoré boli predložené podľa doteraz platného výnosu ministerstva hospodárstva, môžu byť neúplné, resp. nespĺňajúce náležitosti ustanovené týmto zákonom.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V § 14 2. bode sa slová „oznámenie č. 275/2008 Z. z.“ nahrádzajú slovami „oznámenie č. 46/2008 Z. z.“.

Ide o legislatívnu úpravu, ktorá spočíva v správnom uvedení číselného označenia oznámenia o vydaní právneho predpisu.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V § 15 sa slová „1. mája 2011“ nahrádzajú slovami „1. júla 2011“ a súčasne v § 13 ods. 1 sa dvakrát použité slová „1. mája 2011“ nahrádzajú slovami „1. júla 2011“ a v § 13 ods. 3 sa slová „1. júna 2011“ nahrádzajú slovami „1. augusta 2011“.

Posunutie účinnosti a súvisiace úpravy v prechodných ustanoveniach, zohľadňujú zákonné lehoty v legislatívnom procese schvaľovania zákona, ako aj potrebnú legisvakanciu.

**Ústavnoprávny výbor** **NR SR**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1 až 9** hlasovať spoločne s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona o poskytovaní dotácií v pôsobnosti Ministerstva hospodárstva Slovenskej republiky

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením z 12. mája 2011 č. 127.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 12. mája 2011

Stanislav **J a n i š**, v.r.

predseda Výboru NR SR pre

hospodárstvo, výstavbu a dopravu